Rønnevang Kirke
Rønnevang Kirke er en sognekirke, der ligger i det sydlige Taastrup.
Kirken har ingen kirkegård i umiddelbar tilknytning. Kirken ligger ud til en parkeringsplads mod nord, og bag den mod syd og vest er der grønne arealer. Indkørsel fra Taastrup Hovedgade sker fra øst.
Kirken er en rødstensbygning med kobbertag, opført efter tegning af arkitekt Holger Jensen (1918-2004) i 1975-1976. Kirkens indre blev omfattende ændret i 2004-2005 efter tegning af arkitekt Niels Munk (1945-2022).
Kirken består af en hovedbygning, som foruden den centralt placerede kirkesal indeholder menighedslokaler samt et karakteristisk tårn mod nordvest, som er forbundet med det øvrige kompleks med en overdækket pavillon. Tårnet i røde sten er kendetegnet ved det store betonkors, som visuelt opdeler bygningen tre fjerdeledele af vejen ned, og hvis arme øverst former tårnets tag.
Indvendigt præges kirken i dag af restaureringen i 2004-2005, hvor Holger Jensens oprindeligt mørke kirkerum med centralt placeret alter og gennemgående orgelpulpitur blev erstattet af det nuværende lyse udtryk med hvide vægge, hvor alteret er placeret i en niche mod syd, og orgelet er rykket til vestvæggen.
Kirkens inventar stammer altovervejende fra restaureringen i 2004-2005 og er udført efter tegning af arkitekt Niels Munk.
Mens stolestaderne, dvs. kirkebænkene, og orgelpulpiturets facade er i lyst træ, er både prædikestolen, den cylindriske døbefont og alteret i grå granit. Alterbordets plade er dog i blankpoleret, sort granit.